《钟警》
明代·庞嵩

五行橐天地，黄土为中央。五德钟人心，惟信为之纲。

所以信属钟，以钟经天常。迁鸟求钟声，甡鹿俟且行。

何必重踽踽，杕杜无与双。所贵在择交，丽益相磨光。

不辨菽麦者，疏粺集为粮。一膜已胡越，肺腑那相将。

谷风动遗叹，下石徒悲伤。颓波岂无源，势利泊以泷。

饮食共征逐，策赛均亡羊。结好盟骨肉，懋恶摩矛斨。

不念松柏枝，风霜何凉凉。茑罗一相附，固结不可忘。

勿以炙热趍，贻灾焚昆冈。勿以寒谷避，层阴发和阳。

天鉴亦孔昭，循转自相当。安得归说人，怆恍忧以痒。

作者简介：庞嵩，字振卿，学者称弼唐先生，广东广州府南海县张槎弼唐村人（今属佛山市禅城区张槎街道）。明嘉靖十三年（1534年）举人，后任应天府通判，代理府尹八年。后任南京刑部员外郎，升郎中。调任云南曲靖知府，晚年受聘至西宁县（今郁南）讲学，培养生员不少。著有《太极解图书解》、《弼唐遗言》和《弼唐存稿》。